படத்தின் இசையமைப்பாளர் ராஜ் தில்லையம்பலத்தின் குடும்பத்துக்கு நான் கடமைப்பட்டிருக்கிறேன். உயர்தரக் கணிதத்தில் பெரிய பெறுபேறுகள் இல்லை என்றாலும்கூட ஆகக்குறைந்தது சித்தியடைவதற்காவது தோள்கொடுத்தவர் ராஜ் அவர்களின் அப்பா தில்லையம்பலம் ஆசிரியர். அவர்களின் குடும்பமும் எங்களின் குடும்பமும் பரஸ்பர அன்பைப் பரிமாறி வந்திருக்கிறது. ராஜ் சொல்வழி கேட்காமல் கோஷ்டிகளில் பாடித்திரிகிறார் என்று ஊரில் ஒரு குற்றச்சாட்டு கூட இருந்தது. ஆனால், ராஜ் சர்வதேசத் திரைப்பட விழாவில் திரையிடப்படும் படத்துக்கு இசையமைக்கும் அளவுக்குத் திறமைசாலி என்பது இன்ப அதிர்ச்சி. அவரது திறமைக்குக் குழப்படி என்பதாகப் பெயரிட்ட எங்கள் சமூகத்தின் மீது கடுமையான காழ்ப்புணர்ச்சி.